Eier av treningssenter tiltalt for overgrep
I slutten av april ble 36-åringen pågrepet av politiet og siktet for seksuelle overgrep mot fire tenåringsjenter som trente på senteret. Han ble varetektsfengslet i to uker, og senere ble siktelsen utvidet til åtte fornærmede, skriver Stavanger Aftenblad. Ett av forholdene i siktelsen var foreldet og er henlagt, og tiltalen omfatter nå sju jenter i tenårene. Det alvorligste forholdet dreier seg om seksuell omgang med barn under 16 år. Ifølge tiltalen hadde den nå 36 år gamle mannen seksuell omgang med en 15 år gammel jente ved to tilfeller i november 2009. 36-åringen er i tillegg tiltalt for å ha utnyttet stillingen sin som innehaver og instruktør på senteret til å skaffe seg seksuell omgang med tre andre jenter i alderen 15 til 19 år. I tillegg er han siktet for beføling av ytterligere tre jenter gjentatte ganger over flere år. Tiltaltes forsvarer, advokat Atle Helljesen, opplyser at mannen ikke erkjenner straffskyld etter tiltalen. - Ellers ønsker jeg ikke å kommentere saken, sier Helljesen til Stavanger Aftenblad.
En 36-årig eier av et treningssenter er tiltalt for seksuelle overgrep mot sju tenåringsjenter på senteret.